钦定古今图书集成/明伦汇编/宫闱典/第038卷 > 神宗朱皇后
## 钦定古今图书集成/明伦汇编/宫闱典/第038卷 > 神宗朱皇后

按《宋史后妃传》：钦成朱皇后，开封人。父崔杰，早世，母
李，更嫁朱士安。后鞠于所亲任氏。熙宁初，入宫为御
侍，进才人、婕妤，生哲宗及蔡王，以徐国公主累进德
妃。哲宗即位，尊为皇太妃。时宣仁、钦圣二太后皆居
尊，故称号未极。元祐三年，宣仁诏：“《春秋》之义，母以子
贵，其寻绎故实，务致优隆。”于是舆盖、仗卫、冠服，悉侔
皇后。绍圣中，钦圣复命，即阁建殿，改乘车为舆，出入
由宣德东门，百官上笺称“殿下”，名所居为“圣瑞宫。”赠
崔、任、朱三父皆至师保。徽宗立，奉礼尤谨。崇宁元年
二月薨，年五十一。追册为皇后，上尊谥，陪葬永裕陵。

==神宗陈皇后==按《宋史后妃传》：钦慈陈皇后，开封人。幼颖悟庄重，选
入掖庭，为御侍。生徽宗，进美人。帝崩，守陵殿，思顾旧
恩，毁瘠骨立。左右进粥药，挥使去，曰：“得早侍先帝，愿
足矣。”未几薨，年三十二。建中靖国元年，追册为皇太
后，上尊谥，陪葬永裕陵。